Rust-moordenaars was 'kop in een mus' | Netwerk24
Rust-moordenaars was 'kop in een mus'
Deur Jana Breytenbach 04 Desember 2017 18:12
Winnie Rust Foto: Paarl Pos
Nigel Plaatjies en sy oom Johannes Plaatjies het die Afrikaanse skrywer Winnie Rust saam op 11 Mei 2016 vermoor, het regter Elize Steyn Maandag in die hooggeregshof in Kaapstad bevind.
Hulle het haar in haar huis vasgebind, en haar gewurg of versmoor. Daarna het hulle 'n brandende kers voor 'n oop gasstoof gelos in 'n poging om die huis af te brand.
Verskeie artikels is gesteel, waaronder twee goue ringe, skootrekenaars en R5 000 is uit haar bankrekening onttrek. Daarna is kruideniersware en 'n selfoon met haar bankkaarte in Game in die Paarl gekoop. Johannes het ook die ringe in 'n pandjieswinkel vir R1 200 verkoop.
Aanvanklik het Johannes skuld op al die aanklagte ontken.
Nigel het skuld beken op aanklagte van roof met verswarende omstandighede, diefstal en vier van bedrog, maar ontken dat hy Rust vermoor, haar man probeer vermoor en hul huis aan die brand probeer steek het.
Steyn het bevind dat hulle wel die huis wou afbrand.
Johannes is onskuldig bevind op aanklagte van diefstal nadat die staat beweer het dat hy geld uit haar bankrekening wou onttrek. Nigel het hierop skuld beken en is skuldig bevind.
Albei is skuldig bevind op verskeie aanklagte van diefstal en bedrog deur kruideniersware te koop met haar bankkaart en die verkoop van haar juweliersware.
Steyn het in haar uitspraak gesê Nigel se pleitverduideliking in die hooggeregshof het verskil van die weergawes wat hy in die landdroshof in sy aansoek om borgtog voorgehou het.
Sy het gesê 'n pleitverduideliking word nie onder eed geneem nie en die staat het nie kans om die beskuldigde daaroor te kruisondervra nie. Daarom tel dit nie altyd in 'n beskuldigde se guns om swygreg uit te oefen nie.
Nigel Plaatjies en Johannes Plaatjies tydens 'n vorige hofverskyning. Foto: Lulama Zenzile
Deur hul swye het hulle niks van die staat se getuienis betwis nie. Nie die selfoon-getuienis en lykskouingsverslae nie. Daar was ook briewe tussen die twee waarin hulle oor die beplanning van die daad skryf.
Die enigste ding waaroor Steyn gesê het sy onseker was, was Nigel se rol in die saak. "Hy wou optree soos 'n man, maar kon nie kom verduidelik soos 'n man nie," het sy gesê.
Steyn het bevind die twee was "kop in een mus" met betrekking tot die roof en diefstal en albei het "beplan om voordeel uit Rust se dood te trek".
Sy het gesê die "openlike leuenagtigheid is nooit verduidelik nie" en geen aanvaarbare verduideliking is ook aan die hof voorgelê nie.
"Die enigste afleiding wat gemaak kan word, is dat hulle dit saam beplan en betrokke was," het Steyn gesê.
Sy het bevind dat die staat bo redelike twyfel bewys het dat die twee aktief by die beplanning en moord betrokke was.